次韻季明
作者：葛勝仲
朝代：宋

paragraphs: 我生任飄蕩，所向如虚舟。
誰能涉險難，入此正急流。
行止兩無累，自遂逍遙游。
巉路豈不佳，夙意非所留。
迎親四門舘，登道初麥秋。
政喜寢門近，敢言征路悠。
山陽雨連月，平陸不可求。
居將雜蛙黽，渚不辨馬牛。
淮湖共瀰漫，以爲行者憂。
今朝好風色，歌笑輕陽侯。
紅鱗上圉圉，可以供殽羞。
便呼拍浮船，甘味苴兩頭。
坐待缺月掛，玉斧亦可修。
酩酊聊自彊，淹速非人謀。
數程次京國，猶待半蓐收。
相從共蒲酒，賴有嵇阮儔。